CELEX: 32017D1437
Language: ro
Date: 2017-08-04 00:00:00
Title: Decizia de punere în aplicare (UE) 2017/1437 a Comisiei din 4 august 2017 privind anumite măsuri de protecție referitoare la pesta porcină africană în Republica Cehă [notificată cu numărul C(2017) 5418] (Text cu relevanță pentru SEE. )

8.8.2017   
            
            
               RO
            
            
               Jurnalul Oficial al Uniunii Europene
            
            
               L 205/87
            
         DECIZIA DE PUNERE ÎN APLICARE (UE) 2017/1437 A COMISIEI
   din 4 august 2017
   privind anumite măsuri de protecție referitoare la pesta porcină africană în Republica Cehă
   
      
         [notificată cu numărul C(2017) 5418]
      
   
   (Numai textul în limba cehă este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   întrucât:
   
               (1)
            
            
               Pesta porcină africană este o boală infecțioasă virală care afectează populațiile de porci domestici și sălbatici și care poate avea un impact puternic asupra rentabilității creșterii porcinelor, cauzând perturbări ale comerțului în Uniune și ale exporturilor către țări terțe.
            
         
               (2)
            
            
               În cazul apariției unui focar de pestă porcină africană, există riscul ca agentul patogen să se răspândească la alte exploatații de porcine și la porcii sălbatici. În consecință, acesta se poate răspândi dintr-un stat membru în altul și în țări terțe, prin intermediul comerțului cu porcine vii sau cu produsele provenite de la acestea.
            
         
               (3)
            
            
               Directiva 2002/60/CE a Consiliului (3) stabilește măsurile minime care trebuie aplicate în Uniune pentru combaterea pestei porcine africane. Articolul 15 din Directiva 2002/60/CE prevede stabilirea unei zone infectate ca urmare a confirmării unuia sau mai multor cazuri de pestă porcină africană la porcii sălbatici.
            
         
               (4)
            
            
               Republica Cehă a informat Comisia cu privire la situația actualizată a pestei porcine africane pe teritoriul său și, în conformitate cu articolul 15 din Directiva 2002/60/CE, a stabilit o zonă infectată, în care se aplică măsurile menționate la articolul 15 din directiva respectivă.
            
         
               (5)
            
            
               Pentru a se preveni orice perturbări inutile ale comerțului în Uniune și pentru a se evita impunerea de către țări terțe a unor bariere nejustificate în calea comerțului, este necesară identificarea la nivelul Uniunii a zonei infectate cu pestă porcină africană din Republica Cehă, în colaborare cu statul membru respectiv.
            
         
               (6)
            
            
               Prin urmare, zona infectată din Republica Cehă ar trebui să fie inclusă în anexa la prezenta decizie și ar trebui să fie stabilită durata regionalizării respective.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Republica Cehă se asigură că zona infectată stabilită în conformitate cu articolul 15 din Directiva 2002/60/CE cuprinde cel puțin zonele enumerate ca zone infectate în anexa la prezenta decizie.
   Articolul 2
   Prezenta decizie se aplică până la data de 30 septembrie 2017.
   Articolul 3
   Prezenta decizie se adresează Republicii Cehe.
   
      Adoptată la Bruxelles, 4 august 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (JO L 192, 20.7.2002, p. 27).
   
      ANEXĂ
      
                  Zone stabilite ca zonă infectată în Republica Cehă, în conformitate cu articolul 1
               
               
                  Data până la care se aplică
               
            
                  Districtul Zlin
               
               
                  30 septembrie 2017